It-tim tan-negozjati tal-Kunsill jiddispjaċih li ma setax isir aktar progress u li ma kienx possibbli li jsir skambju ta' fehmiet man-negozjaturi tal-Parlament fuq viżjoni tal-istituzzjonijiet għall-Uffiċċju tal-Prosekutur Pubbliku Ewropew (UPPE) futur u għall-ewwel Kap Prosekutur tal-UE. Il-Kunsill jemmen li l-UPPE jeħtieġ professjonist esperjenzat u indipendenti li jista' jistabbilixxi l-kariga sa mill-bidu nett. Ix-xogħol tal-ewwel Kap Prosekutur tal-UE matul is-seba' snin tal-mandat tiegħu ser jikkonsisti b'mod partikolari fil-bini tal-istruttura amministrattiva u operazzjonali tal-uffiċċju u l-ħolqien ta' relazzjonijiet ta' ħidma tajbin mal-awtoritajiet ġudizzjarji nazzjonali. It-tim tan-negozjati tal-Kunsill itenni li, filwaqt li jirrikonoxxi l-valur tat-tliet kandidati magħżula, il-kandidat preferut tal-Kunsill għal din il-pożizzjoni huwa s-Sur Bohnert. It-tim tan-negozjati aġġorna lill-Kunsill (fil-livell tal-Coreper) fuq bażi regolari dwar in-negozjati biex jikkonferma dan il-mandat. In-negozjaturi tal-Kunsill esprimew ir-rieda tagħhom għal laqgħa oħra l-ġimgħa d-dieħla f'data li għad trid tiġi definita. Jekk in-negozjati ma jiġux konklużi sal-ġimgħa d-dieħla, x'aktarx li jkollhom jerġgħu jibdew ladarba jiltaqa' l-Parlament il-ġdid. Il-laqgħa tal-lum kienet it-tielet sensiela ta' negozjati bejn il-Kunsill u l-Parlament. Iż-żewġ istituzzjonijiet iridu jaħtru l-Kap Prosekutur tal-UE bi qbil komuni. Kuntest L-Uffiċċju tal-Prosekutur Pubbliku Ewropew ser ikun korp indipendenti tal-Unjoni responsabbli mill-investigazzjoni, il-prosekuzzjoni u t-tressiq quddiem il-ġustizzja ta' reati kontra l-interessi finanzjarji tal-Unjoni (eż. frodi u korruzzjoni). F'dak ir-rigward l-UPPE għandu jwettaq investigazzjonijiet, u jwettaq atti ta' prosekuzzjoni u jeżerċita l-funzjonijiet ta' prosekutur fil-qrati kompetenti tal-Istati Membri. Bħalissa hemm 22 Stat Membru li qed jipparteċipaw fil-kooperazzjoni msaħħa. L-UPPE mistenni jibda jopera f'Novembru 2020.